**Simon Njoku Ekpa** (s. 21. maaliskuuta 1985 Ohaukwu, Nigeria) on Lahdessa asuva nigerialais-suomalainen, sekä Kokoomuksen Lahden seudun joukkoliikennelautakunnan jäsen. Hän on Biafran pakolaishallituksen pääministeri, joka tunnetaan aiheuttamastaan diplomaattisesta selkkauksesta, joka johti poliisitutkintaan

Toiminta separatistina
----------------------

### Taustaa

Nigerian etelä- ja kaakkoisalue on osa entistä Biafran tasavaltaa, joka oli hetkellisesti itsenäinen ja tunnustettu osittain vuosina 1967–1970. Osa Kaakkois-Nigeriasta on kärsinyt epävakaudesta jo vuosia IPOB separatistiryhmän ja Nigerian turvallisuusjoukkojen välisen konfliktin vuoksi. IPOB perustettiin vuonna 2012 rauhanomaisena liikkeenä, mutta sen aseellinen siipi käynnistyi vuonna 2020 omien sanojensa mukaan puolustaakseen igbojen etnistä ryhmää. Kriitikot sanovat, että IPOB on aiheuttanut väkivaltaa ja valtavia kärsimyksiä. Ainakin 15 ihmistä kuoli helmikuussa 2022 viimeisen viiden päivän aikana, mukaan lukien separatisteja, siviilejä ja poliiseja.

Igboista peräisin oleva Ekpa on todennut Ylelle hyväksyvänsä väkivallan Nigeriassa maan hallituksen joukkoja vastaan, koska kyse on itsepuolustuksesta. Ekpan mukaan hänen joukkonsa tarvitsevat lisää aseita. Aiemmin Ekpa kommentoi, että hänen johtamansa IPOB-separatistit ovat näkyvässä sotatilassa ja pyrkivät vallankaappaukseen Nigeriassa. Nigeria julisti IPOBin terroristijärjestöksi vuonna 2019. 

### IPOBin toimintaa

* Joulukuussa vuonna 2022 Enugun kaupungissa ammuttiin torikauppias Joy Ikwe, joka ei totellut Ekpan julistamaa ulkonaliikkumiskieltoa.
* Ekpan johtaman IPOB-separatiryhmän on arvioitu surmanneen ainakin 15 ihmistä helmikuussa 2023. Uhreista osa oli siivilejä ja osa poliiseja.
* Toukokuussa 2022 IPOB-separatistit surmasivat yhteensä 14 ihmistä useiden eri iskujen seurauksena Anambran osavaltiossa Nigeriassa. Uhrien joukossa oli siviilejä, kuten raskaana ollut nainen ja tämän neljä lasta. Alaikäisistä uhreista vanhin oli seitsemän ja nuorin kaksi vuotta vanha.
* Toukokuussa 2022 IPOB-separatistit mestasivat Nigerian asevoimissa palvelleen avioparin. Mestauksesta myöhemmin levitettiin nettiin tekijöiden kuvaama video. IPOB on kieltänyt olleensa avioparia koskevan mestauksen takana.
* IPOB-separatistit surmasivat 16. helmikuuta 2022 kuusi alaikäistä lasta Anambrassa. Uhreista nuorin oli vuoden ja vanhin kuusivuotias. IPOB on kieltänyt osuutensa surmiin.
* IPOB-separatistit surmasivat kahdeksan poliisia presidentinvaalien alla kahdessa erillisessä iskussa helmikuussa 2023. Iskut tehtiin Anambran osavaltion poliisiasemiin. Kolme IPOB-separatistia saivat hyökkäyksessä surmansa ja kaksi pidätettiin. Separatistien on raportoitu käyttävän väkivaltaa ja iskeneen muihinkin paikallisiin poliisiasemiin.
* IPOB kohdisti aseellisen iskun Yhdysvaltain konsulaatin autosaattueeseen Anambrassa 16. toukokuuta 2023. IPOB-separatistit surmasivat kaksi konsulaatti työntekijää. Ulkoministeri Antony Blinken totesi, että Yhdysvallat tuomitsee hyökkäyksen jyrkästi ja maat tekevät tiiviisti yhteistyötä saadakseen syylliset vastuuseen.
* IPOB-separatistit sieppasivat viisi vastasyntynyttä lasta Anambran Stanley sairaalasta 11. joulukuuta 2022. Nigerian presidentti Muhammadu Buhari oli erittäin järkyttynyt kidnappauksista ja ohjeisti Nigerian puolustusvoimia ryhtymään toimiin alueella toimivien terroristien kitkemiseksi. IPOB ilmoitti, että se tekee kaikkensa Anambran osavaltion turvallisuustilanteen epävakauttamiseksi varsinkin, kun alueen kuvernööri on lisännyt viranomaisia IPOBin aiheuttamien väkivaltaisuuksien lopettamiseksi.
* Maailmanlaajuinen terrorismi-indeksi (engl. Global Terrorism Index (GTI)) totesi vuosiraportissaan 2022, että IPOB on globaalissa terroristijärjestöjen vertailussa kymmenneksi tappavin terroristijärjestö*.* Vuosiraportin mukaan IPOB on vuonna 2022 suorittanut 40 iskua, surmannut 57 ja haavoittanut 16 ihmistä.

### Suomen suurlähettilään puhuttelu

Nigerian ulkoministeriö kutsui Suomen suurlähettilään puhutteluun helmikuussa 2022, koska Ekpan sanottiin levittäneen disinformaatiota ja vihapuhetta. Nigerian ulkoministeri ilmaisi tyytymättömyytensä ja totesi, että Ekpan toimet aloittivat tappamisen, silvonnan, tuhopoltot ja muita tuhotöitä. Suomen ulkoministeriön Länsi- ja Keski-Afrikan tiiminvetäjä kertoi Nigerian ulkoministeriön olleen yhteydessä Suomen Nigerian suurlähetystöön, ja että suurlähettiläs tapasi Nigerian varaulkoministerin. Tiiminvetäjän mukaan Nigeria on tuonut esiin huolensa siitä, miten tietyt toimet voivat vaikuttaa maan turvallisuuteen. Suomi jakaa huolen vaalien turvallisuudesta ja tuomitsee väkivallan, siihen yllyttämisen sekä myös sellaiset toimet, joilla pyritään estämään ihmisiä käyttämästä demokraattisia oikeuksiaan.

### KRP:n pidätys

Helmikuussa 2022 Suomen keskusrikospoliisi pidätti Ekpan ja epäillen häntä rikoksesta. Esitutkinnan perusteella epäillään Ekpan on keränneen rahaa rahankeräyslain vastaisesti. Poliisi oli saanut useita yhteydenottoja Ekpan toiminnasta sosiaalisessa mediassa. Poliisi selvittää, onko Ekpaa syytä epäillä muistakin rikoksista. Suojelupoliisi ei enää uusien tiedustelulakien myötä tee esitutkintaa, vaan tarvittaessa konsultoi rikostutkinnasta vastaavaa poliisia.

Kokoomuksen reaktio
-------------------

### Lahden kokoomus

Lahden kokoomuksen puheenjohtaja Mikael Seppälä totesi *Helsingin Sanomille* antamassa haastattelussa 17. helmikuuta 2022: 

> "Ottamatta kantaa siihen, onko tällainen aktivismi negatiivista vai positiivista, niin olisi tärkeää, että tietäisimme ehdokkaittemme taustoista riittävästi. Mutta valitettavasti ihmisten taustoja ei aina pystytä tarkistamaan niin tarkkaan."
> 
> 

Hämeen kokoomuksen toiminnanjohtajan Mika Airisen mukaan kokoomuksen kannalta oleellisinta asiassa on se, miten tapahtumat suhteutetaan Suomen ulkopolitiikkaan ja asiaa harkitaan siinä valossa. Airinen vastasi helmikuussa 2023 *Etelä-Suomen Sanomille* Ekpaa koskeviin toimiin toteamalla, että asiassa ei ollut tullut esille mitään uutta. 

> "Olemme tutkailleet, mikä on Suomen ulkopoliittinen linja Nigerian suhteen. Emme koe olevamme millään lailla osallisia tässä asiassa. On kovin hankalaa, että tiedot tuntuvat olevan ristiriitaisia. Ymmärtääkseni Ekpaa vastaan ei ole mitään tutkintaa päällä. Haluan tehdä selväksi, ettei kokoomuksella ole mitään tekemistä asian kanssa."
> 
> 

Etelä-Lahden Kokoomuksen puheenjohtaja Mikael Seppälä sanoi maaliskuussa 2023, että Ekpaa on yritetty tavoitella ja keskustella asioista hänen kanssaan. Kokoomus ei ollut ryhtynyt toimenpiteisiin Ekpaa vastaan.

Suomen igbojen reaktio
----------------------

Suomen Igbo Unionin entisenä puheenjohtajana toimineen Simon Ekpan maanmiehet irtisanoutuvat hänen toiminnastaan. Järjestön myöhempi puheenjohtaja Orji Anya Odim kertoi Ylelle helmikuusssa 2023 antamassaan haastattelussa, että Ekpan tulisi lopettaa vihan lietsominen ja provosointi. Odim mukaan Ekpa ei edusta Suomen igboja. Odim huomauttaa, että monilla Suomessa elävillä igboilla on edelleen sukulaisia sekä perheenjäseniä Nigeriassa ja väkivaltaisuuksien kiihtyessä nämä ihmiset ovat vaarassa. Jos Suomi ei puutu Ekpan toimintaan, eikä häntä pysäytetä, Odimin mukaan vaarana on uusi Ruanda.

Suomessa asuvat Igbot järjestivät Lahden kauppatorilla Ekpaa vastaan mielenosoituksen heinäkuussa 2023. Mielenosoittajat toivoivat väkivaltaisuuksien hellittävän Nigerian Biafrassa, sillä Ekpan toiminta rajoittaa biafralaisten oikeuksia, vaikka Ekpan omien sanojen mukaan kyse on alueen asukkaiden eduista. Tapahtumaan osallistui yli viisikymmentä ihmistä.

Nigerian igbojen reaktio
------------------------

Ohanaezen, eli Nigerian Igbo-järjestön pääsihteeri Mazi Okechukwu Isiguzoro totesi Ekpan pidätyksestä helmikuussa 2023 pidätyksestä: 

> "Jos Suomen viranomaiset todella ovat pidättäneet Simon Ekpan kansainvälisen terrorismin takia, niin heidän ehdottomasti tulisi luovuttaa Ekpa takaisin Nigeriaan, jossa hän sekä hänen tappajajoukkonsa (IPOB) ovat vastuussa useista murhista maan kaakkoisosassa. On selvää, että Ekpa on kansainvälisesti operoiva terroristi ja hänet pitäisi saada tuomioistuimen eteen kuultavaksi. Kehotan liittovaltion hallitusta oikeusministerin ja ulkoministeriön kautta varmistamaan, että Ekpa luovutetaan Suomesta lähtömaahansa, eli Nigerian viranomaisille, jotta hänet asetetaan vastuuseen igbojen kansanmurhasta sekä etnisestä puhdistuksesta ja omaisuuden tuhoamisesta. Tämä on ilouutinen maan Kaakkoisalueelleen kansalaisille ja Ekpan pidätyksen myötä odotamme, että väkivaltaa ja epävarmuutta luovalla tappajajoukolla (IPOBilla) ei ole enää selkärankaa. Suomen viranomaisten pitäisi takavarikoida Ekpan käyttäjätilit terrorismin sponsoroimisen vuoksi. Suomen igbot ovat tehneet parhaansa varmistaakseen, että Ekpan aiheuttamat murhat ja väkivallat saadaan lopetettua. Ekpaa ei saa päästää oikeutta pakoon, eikä Suomen viranomaiset saa vapauttaa häntä. Nigerian liittohallitus ei saa valtakunnansyyttäjän kautta päästää Ekpaa pakoon Suomen oman lainsäädännöllisen vajeen, eli terrorismilakien puutteen vuoksi."
> 
>

Rikos- ja prosessioikeuden professorin arvio
--------------------------------------------

Itä-Suomen yliopiston rikos- ja prosessioikeuden professori Matti Tolvanen arvioi, että Ekpan toiminta on poikkeuksellista ja kiihottaminen kansanryhmää vastaan voisi olla yksi rikosnimike, mutta Nigerian keskushallinto ei käy kansanryhmästä. Tolvasen mukaan oleellinen kysymys on se, että täyttävätkö nämä järjestöt terrorismin tunnusmerkit niin kuin ne on Suomen laissa määritelty.

Lakiyritys ulosottoon
---------------------

Ekpan lakiyritys Ekpa & Co Oy:n uutisoitiin ajautuneen taloudellisiin vaikeuksiin ja yhtiön ulosottoon kohdistunut perintä jouduttiin keskeyttämään vuonna 2022 sen varattomuuden vuoksi. Lakiyhtiöltä perittiin muun muassa verovelkoja ja yhtiö poistettiin ennakkoperintärekisteristä samana vuonna. Ekpa on toiminut vuodesta 2015 alkaen yhtiön toimitusjohtajana sekä ainoana varsinaisena jäsenenä. Sen päätoimiala on rekisteröity muihin lakiasiainpalveluihin. Ekpan lakitoimisto oli suljettu kesäkuussa 2023.

Kanteluita valvontalautakunnalle
--------------------------------

Ylen mukaan Simon Ekpan tarjoamista lakipalveluista on tehty kanteluita valvontalautakuntaan. Ekpan yritys mainostaa olevansa erikoistunut maahanmuuttokysymyksiin. Ekpa ei voi toimia julkisilla varoilla turvapaikanhakijoiden oikeusavustajana tuomioistuimessa. Yle on jutellut usean turvapaikanhakijan kanssa, jotka ovat luulleet Ekpaa lakimieheksi. Ekpan pätemättömyys on paljastunut heille vasta, kun he ovat nähneet heitä koskevat asiakirjat.

Afganistanista kotoisin oleva Rahman kuuli "lakimies" Ekpasta ystävältään, kun hänellä oli kiire löytää itselleen lakimies. Rahmanin perhe oli saanut hallinto-oikeudesta kielteisen päätöksen turvapaikkahakemukseensa ja he tarvitsivat asianajajaa. Ekpa vakuutti Rahmanille, että Maahanmuuttoviraston päätös oli ollut virheellinen ja hän hoitaisi asiat kuntoon. Rahmanin mukaan Ekpa ei missään vaiheessa kertonut, ettei ole lakimies.

Ekpalle syytökset epäselvästä toiminnasta ovat tuttuja, ja hän epäilee, että häntä on vain tarkoituksella mustamaalattu. Ekpa kertoi Ylelle: "Olen aina selittänyt, että toimin oikeusneuvojana. Jos asia ei mene hyvin, he suuttuvat ja sitten tulee tällaisia huhuja."

Ekpan lakitutkinto
------------------

Ekpa on nettisivuillaan kertonut saaneensa LL.M Master of Laws-tutkinnon walesiläisestä Aberystwythin yliopistosta, mutta Ylen tiedustellessa asiaa yliopistosta sieltä ei annettu tietoja tutkinnoista. Ekpa on kuvannut itseään asiantuntijaksi ja käyttänyt nimikettä oikeusneuvoja, jota ei löydy lakimiesliiton eikä asianajoliiton juristinimikelistalta. Ekpa ei edusta asiakkaitaan itse oikeudessa.

Ylen haastattelussa maaliskuussa 2023 Ekpa esitti etäopiskeluna suoritetun todistuksen ihmisoikeuksista ja ihmisoikeusjuridiikasta Aberystwythin yliopistossa vuodelta 2015. Lakialaan Ekpa oli perehtynyt jo ennen sitä työharjoittelussa entisen puolisonsa lakimies Marianne Säkäjärven toimistossa. Aberystwythin yliopiston verkkosivujen mukaan kyseessä on maksullinen etänä suoritettava kirjekurssi, joka ei johda ammatilliseen pätevyyteen tai oikeuteen käyttää lakimiehen taikka asianajan titteliä. Ekpalla ei tiettävästi ole alemman tai ylemmän oikeustieteen tutkintoa.

Elämänvaiheet ja yksityiselämä
------------------------------

Ekpa kasvoi sukulaisten huomassa Biafrassa. Parikymppisenä Ekpa juoksi sata metriä ajassa 10,3 sekuntia. Hän edusti Nigeriaa naapurimaassa Kamerunissa järjestetyissä urheilukilpailuissa. Hänet kutsuttiin harjoittelemaan Britanniaan. Manchesterissa suomalainen valmentaja kiinnitti huomiota Ekpan kykyihin ja vuonna 2007 Ekpa matkusti Lahteen urheilemaan. Hän sai vakavan polvivamman, jonka takia hän ei päässyt kilpailemaan. Hän muutti Suomeen vuonna 2007 hakemaan hoitoa ja polvileikkausta. Simon aloitti lakimiehen uran ja perusti perheen.

Ekpa puhuu jorubaa, igboa ja ngobogaa. Hän opetteli myös suomen kielen. Hän sai Suomen kansalaisuuden ja suoritti asepalveluksen Lahden Hennalassa. Hän on ollut naimisissa Marianne Säkäjärven kanssa ja hänellä on lapsi toisen naisen kanssa.

Poliittinen ura
---------------

Simon Ekpa on ollut Kokoomuksen ehdokkaana kuntavaleissa vuonna 2012, 2017 ja 2021, sekä aluevaaleissa 2022. Hän ei tullut valituksi näissä vaaleissa. Ekpa on toiminut Lahden seudun joukkoliikennelautakunnan jäsenenä.

Lähteet
-------

1. ↑  IPOB News - Latest New Today February 25, 2023 on IPOB *NNN*. Viitattu 26.2.2023. (englanniksi)
2. ↑  CLOSE-UP: Simon Ekpa, Nnamdi Kanu’s Finland-based disciple and king of fake news *The Cable*.  8.12.2022. Viitattu 24.2.2023. (englanniksi)
3. ↑  Aurora Rämö: "Biafran pääministeri" asuu Lahdessa – Erikoinen kokoomusvaikuttaja aiheutti diplomaattisen selkkauksen *Suomenkuvalehti.fi*.  21.3.2024. Viitattu 10.4.2024. (englanniksi)
4. ↑  Lahden seudun joukkoliikennelautakunta *Lahti*. Viitattu 28.2.2023.
5. ↑  Aurora Rämö: "Biafran pääministeri" asuu Lahdessa – Erikoinen kokoomusvaikuttaja aiheutti diplomaattisen selkkauksen *Suomenkuvalehti.fi*.  21.3.2024. Viitattu 10.4.2024. (englanniksi)
6. ↑  Aurora Rämö: "Biafran pääministeri" asuu Lahdessa – Erikoinen kokoomusvaikuttaja aiheutti diplomaattisen selkkauksen *Suomenkuvalehti.fi*.  21.3.2024. Viitattu 13.4.2024. (englanniksi)
7. ↑  Declan Lafray: Simon Ekpa's Journey From Track Athlete To Prime Minister Of The Biafra Republic Government In Exile *International Business Times*.  26.2.2024. Viitattu 13.4.2024. (englanniksi)
8. ↑  Simon Ekpa: Nigeria's Ipob faction leader arrested in Finland *bbc.com*.  23.2.2023. Viitattu 13.4.2024. (englanniksi)
9. 1 2  Yle ja HS: Lahden kokoomuksen Simon Ekpa johtaa aseellista kapinaa Nigeriassa *iltalehti.fi*. Viitattu 26.2.2023.
10. 1 2  Lahtelainen kunnallispoliitikko johtaa aseellista kapinaa Nigeriassa *Yle Uutiset*.  16.2.2023. Viitattu 26.2.2023.
11. 1 2  Simon Ekpa: Nigeria's Ipob faction leader arrested in Finland *BBC News*.  23.2.2023. Viitattu 26.2.2023. (englanniksi)
12. 1 2  Expect di toughest response from security forces - Buhari react to killing for South East *BBC News Pidgin*. Viitattu 13.3.2023.
13. ↑  Emmanuel Akinwotu, Emmanuel Akinwotu West Africa correspondent: Pro-Biafra militants accused of killing pregnant woman and children in Nigeria *The Guardian*.  30.5.2022. Viitattu 13.3.2023. (englanniksi)
14. ↑  Family tok how gunmen kill Private Gloria Matthew, her fiancé and two odas for Orlu forest *BBC News Pidgin*. Viitattu 13.3.2023.
15. ↑  IPOB Responsible For Killing, Beheading Of Military Couple In Imo *saharareporters.com*. Viitattu 26.2.2023.
16. ↑  Family tok how gunmen kill Private Gloria Matthew, her fiancé and two odas for Orlu forest *BBC News Pidgin*. Viitattu 26.2.2023.
17. ↑  Premium Times *premiumtimesng.com*. Viitattu 13.3.2023.
18. ↑  Suspected rebels kill 8 police officers ahead of Nigeria election *aljazeera.com*. Viitattu 26.2.2023. (englanniksi)
19. ↑  Four killed as gunmen attack US embassy staff convoy in Nigeria *Al Jazeera*. Viitattu 2.3.2024. (englanniksi)
20. ↑  Blinken condemns attack on US convoy in Nigeria *SHINE*. Viitattu 2.3.2024. (englanniksi)
21. ↑  IPOB militia kidnaps new-born children in Southeast of Nigeria *Garowe Online*. Viitattu 13.3.2023. (englanniksi)
22. ↑  Global Terrorism Index *2023*. Global Terrorism Index.
23. ↑  Terrorism in Nigeria: Di deadliest terrorist groups in di world and why IPOB enta top 10 *BBC News Pidgin*.  16.3.2023. Viitattu 2.3.2024.
24. ↑  BusinessDay: FG summons Finnish Ambassador over Simon Ekpa‘s threats to bar elections in South East *Businessday NG*.  14.2.2023. Viitattu 23.2.2023. (englanniksi)
25. ↑  Suomi ja Nigeria ajautuivat erikoiseen diplomaattiseen kiistaan *Helsingin Sanomat*.  16.2.2023. Viitattu 26.2.2023.
26. ↑  Rikosepäilyt | Lahden paikallispolitiikassa toimivaa nigerialaisaktivistia epäillään rikoksesta Suomessa *Helsingin Sanomat*.  23.2.2023. Viitattu 23.2.2023.
27. ↑  Poliisi epäilee lahtelaista Simon Ekpaa rahankeräysrikoksesta *Yle Uutiset*.  24.2.2023. Viitattu 24.2.2023.
28. 1 2 3  Hämeen kokoomus selvittää separatistijohtaja Simon Ekpan toimintaa Nigeriassa *Yle Uutiset*.  17.2.2023. Viitattu 26.2.2023.
29. ↑  Paikallispoliitikon Biafra-aktivismi tuli yllätyksenä Lahden kokoomukselle: "Käymme tästä varmasti keskustelua" *Helsingin Sanomat*.  17.2.2023. Viitattu 26.2.2023.
30. 1 2  Lahtelaisen poliitikon osuus Nigerian aseellisessa kapinassa hämmentää *iltalehti.fi*. Viitattu 26.2.2023.
31. ↑  Juha Honkonen: Mitä kokoomus tekee Simon Ekpan kanssa? *Etelä-Suomen Sanomat*.  22.2.2023. Viitattu 8.3.2023.
32. ↑  Juha Honkonen: Poliisi tutkii ja puolue haluaisi jututtaa: Lahdessa asuva Simon Ekpa kadonnut maan alle *Etelä-Suomen Sanomat*.  11.3.2023. Viitattu 13.3.2023.
33. ↑  Igbo Union In Finland Celebrates New Yam Festival In Grand Style *Igbo Union Finland Ry*. Viitattu 26.2.2023. (englanniksi)
34. ↑  Lahdessa mielenosoitus Simon Ekpaa vastaan – tituleeraa itseään pääministeriksi ja yllyttää maanmiehiään Nigeriassa kapinaan Suomesta käsin *Yle Uutiset*.  7.7.2023. Viitattu 4.1.2024.
35. ↑  Seun Opejobi: Extradite, punish Simon Ekpa for killing in S'East - Ohanaeze tells FG *Daily Post Nigeria*.  23.2.2023. Viitattu 3.3.2023. (englanniksi)
36. 1 2  Lahtelaisen kapinajohtajan Simon Ekpan lakifirma ajautui talousvaikeuksiin *Yle Uutiset*.  24.2.2023. Viitattu 26.2.2023.
37. ↑  EKPA & Co Oy - Päättäjät *asiakastieto.fi*. Suomen Asiakastieto Oy. Viitattu 26.2.2023.
38. 1 2 3 4  Nigeriaan kapinaa lietsova lahtelaismies markkinoi palveluita turvapaikanhakijoille *Yle Uutiset*.  12.3.2023. Viitattu 13.3.2023.
39. ↑  Juha Honkonen: Simon Ekpalla ei ole enää lakitoimistoa Triossa *Etelä-Suomen Sanomat*.  6.6.2023. Viitattu 4.1.2024.
40. ↑  Lakimiesnimikkeet. Lakimiesliitto *lakimiesliitto.fi*. Viitattu 26.2.2023.
41. ↑  Juristisanasto *Asianajajaliitto*. Viitattu 26.2.2023.
42. ↑  Nigeriaan kapinaa lietsova lahtelaismies markkinoi lakipalveluita maahanmuuttajille *Yle Uutiset*.  12.3.2023. Viitattu 13.3.2023.
43. ↑  2023-24 : Study With Us , Aberystwyth University *aber.ac.uk*. Viitattu 14.3.2023. (englanniksi)
44. ↑  Lahtelaisen kapinajohtajan Simon Ekpan lakifirma ajautui talousvaikeuksiin *Yle Uutiset*.  24.2.2023. Viitattu 13.3.2023.
45. ↑  Declan Lafray: Simon Ekpa's Journey From Track Athlete To Prime Minister Of The Biafra Republic Government In Exile *International Business Times*.  26.2.2024. Viitattu 12.4.2024. (englanniksi)
46. ↑  Linkedin- Simon Ekpa Linkedin.
47. ↑  Nigeriaan kapinaa lietsova lahtelaismies markkinoi lakipalveluita maahanmuuttajille – luulivat keskustelevansa asianajajan kanssa *Yle Uutiset*.  12.3.2023. Viitattu 4.1.2024.
48. ↑  Lahtelainen kunnallispoliitikko johtaa aseellista kapinaa Nigeriassa *Yle Uutiset*.  16.2.2023. Viitattu 23.2.2023.
49. ↑  Hämeen vaalipiiri - Lahti - Puolueiden kannatus *Kuntavaalit 2012 - tulospalvelu*. yle.fi. Viitattu 26.2.2023.
50. ↑  Lahti - Kuntavaalit 2017 - Vaalien tulospalvelu | Yle *Vaalien tulospalvelu*. Viitattu 26.2.2023.
51. ↑  Tulospalvelu – Kuntavaalit 2021 *iltalehti.fi*. Viitattu 26.2.2023.
52. ↑  Aluevaalit 2022 *mtvuutiset.fi*. Viitattu 26.2.2023.

Aiheesta muualla
----------------

* Simon Ekpa: Nigeria's Ipob faction leader arrested in Finland, BBC 23.2.2023
* Ipob: Nigerian 'media warriors' call for killings on social media over Biafra, BBC 12.5.2022
* Finland-based Nigerian-Finnish Citizen, Simon Ekpa Takes Over From Nnamdi Kanu At Radio Biafra, Sahara Reporters 9.7.2021